Macaon markkinaperusteinen talous toimi edelleen tehokkaasti. Talouskasvu kärsi kuitenkin rahapelitulojen huomattavasta vähenemisestä, sillä Macaon erityishallintoalue on erittäin riippuvainen näistä tuloista. Yksi keskeisistä tavoitteista on parantaa tavallisten kansalaisten elämää, sillä elin- ja asumiskustannukset nousevat jatkuvasti. Macaon taloudellinen yhteistyö ja yhdentyminen Manner-Kiinan ja erityisesti Guangdongin maakunnan kanssa etenivät nopeasti, mikä helpotti Macaon maa- ja henkilöresurssien puutetta. Macaon hallinnon toimintaa on tarpeen uudistaa ja tehostaa, ja Macao onkin ilmoittanut hallintouudistuksista.

Tiedotusvälineet tukivat monimuotoisuutta ja pystyivät esittämään erilaisia näkemyksiä rajoituksetta. Itsesensuuri on kuitenkin lisääntynyt etenkin kiinankielisissä tiedotusvälineissä ja Kiinaa koskevassa tiedotuksessa. Kansainväliset tiedotusvälineet voivat toimia vapaasti.

Macaossa on edelleen ongelmia, jotka koskevat seksuaaliseen suuntautumiseen ja sukupuoli-identiteettiin perustuvaa syrjintää, etenkin kun on kyse työelämästä, koulutuksesta ja terveydenhuollosta. Tammikuussa 2015 otettiin myönteinen askel, kun lakiasäätävä kokous hyväksyi lain, jolla perheväkivallasta tehtiin rangaistava teko. Laki ei kuitenkaan kata samaa sukupuolta olevien välisiä suhteita. Kidutuksen vastainen YK:n komitea kyseenalaisti tämän ja kehotti hallitusta laajentamaan suojan kaikkiin parisuhteisiin sukupuolisesta suuntautumisesta riippumatta. Samaa sukupuolta olevien välisten suhteiden sisällyttämistä lain piiriin kannattaneet muistuttivat, että taloudellisia, sosiaalisia ja sivistyksellisiä oikeuksia käsittelevä YK:n komitea oli kehottanut Macaota hyväksymään syrjinnän vastaista lainsäädäntöä, joka kattaa myös homo- ja biseksuaaliset sekä transsukupuoliset henkilöt.

Sukupuolten välisen tasa-arvon parantamisessa on edistytty. Työmarkkinaviranomainen esitti toukokuussa 2015 muutosehdotuksen työmarkkinasuhdelakiin. Siihen sisältyi ehdotus pidentää palkallista äitiyslomaa 14 päivällä ja ottaa käyttöön isyysloma. Ehdotuksia ei ole vielä hyväksytty. Macaossa tarvitaan lisää lainsäädäntöä sukupuolten tasa-arvon edistämiseksi, muun muassa sukupuolisen häirinnän torjumiseksi.

Macaon hallitus toteutti edelleen merkittäviä toimia, joilla torjutaan rajatylittävää rikollisuutta, erityisesti ihmiskauppaa. Ihmiskaupan vastaisia varoittavia toimenpiteitä käsittelevä virastojen välinen komitea (Human Trafficking Deterrent Measures Concern Committee), joka koostuu hallinnon, lainvalvonnan, oikeusalan ja sosiaalialan edustajista, torjui edelleen ihmiskauppaa ja toteutti ennaltaehkäisyyn ja uhrien suojeluun liittyviä toimenpiteitä. Toteutettuihin toimiin kuului muun muassa tuomareiden, lakimiesten ja muiden oikeusalan ammattilaisten koulutus. Kidutuksen vastainen YK:n komitea ilmoitti kuitenkin joulukuussa 2015 olevansa huolissaan siitä, että kantelujen suuresta määrästä huolimatta ihmiskauppaa koskevia syytetoimia ja tuomioita oli hyvin vähän. Se kehotti Macaota tehostamaan epäiltyjä koskevia tutkinta- ja syytetoimia sekä järjestämään virkamiehille lisää koulutusta. Hallitus ilmoitti olevansa halukas puuttumaan asiaan ja tekemään yhteistyötä kansainvälisten kumppanien, myös EU:n, kanssa.

Macao ei ole tosiasiallisesti pannut täytäntöön yhdistymisvapautta ja työehtosopimusneuvotteluja sellaisina kuin ne on vahvistettu Kansainvälisen työjärjestön yleissopimuksissa. Lakiasäätävä kokous on toistuvasti hylännyt ammattiliittoja ja työehtosopimusneuvotteluja koskevat ehdotetut yksityiset lakiesitykset. Työntekijät voivat vapaasti osallistua ammattiliittojen toimintaan ja työtaistelutoimiin, mutta heitä ei suojata kostotoimilta. Työmarkkinasuhdelain 70 pykälän mukaan työnantaja voi irtisanoa työntekijän ilman perusteltua syytä maksamalla tälle vähäisen korvauksen.

Korruption vastaiset toimet. Tammikuun 1. päivänä tuli voimaan uusi laki, jolla torjutaan korruptiota ulkomaankaupassa ja jossa kielletään muun muassa lahjusten tarjoaminen erityishallintoalueen ulkopuolella työskenteleville virkamiehille. Laki vastaa korruption vastaisen YK:n yleissopimuksen vaatimuksia.

Korruption vastainen komitea antoi vuosikertomuksensa vuodelta 2014 maaliskuussa. Kertomuksen mukaan kantelujen kokonaismäärä oli vähentynyt hieman ja rikosilmoitusten määrä merkittävästi vuoteen 2013 verrattuna. Komitea ilmoitti selvittävänsä, miksi rikosilmoitusten määrä oli vähentynyt. Kertomuksessa korostettiin lisäksi kansalaisten osallistumisen tärkeyttä, sillä 96 prosenttia tutkimuksista oli aloitettu yksityishenkilöiden tekemien kantelujen perusteella. Suurin osa rikosilmoituksista koski viranomaisten tekemiä rikoksia, kuten asiakirjojen väärentämistä, vallan väärinkäyttöä, petoksia ja kavalluksia. Vuonna 2014 järjestetyistä hallintojohtajan vaaleista ei tehty kanteluja. Vuonna 2015 Macao teki yhteistyötä meneillään olevassa tutkimuksessa, joka koski kahta YK:n virkamiestä, joita syytettiin lahjusten ottamisesta Macaossa olevalta rakennuttajalta.

Taloudellinen kehitys

Macao vajosi syvään taantumaan vuonna 2015. Sen BKT supistui vuonna 2015 reaalisesti mitattuna 20,3 prosenttia vuonna 2014 tapahtuneen 0,9 prosentin laskun jälkeen. Vähennys johtui Macaon rahapelialan jyrkästä supistumisesta. Alan tilanne oli pahin vuoden 2002 jälkeen, jolloin rahapelitoiminta vapautettiin. Tulot supistuivat 34,3 prosenttia 231 miljardiin Macaon patacaan vuonna 2015. Niiden määrä oli näin pienin viiteen vuoteen. Tulojen väheneminen johtui Kiinan korruption torjuntakampanjasta, joka pelotti pois korkein panoksin pelaavat, ja rahapelialan massamarkkinoihin kielteisesti vaikuttaneesta talouden hidastumisesta. Tulojen romahtamisesta huolimatta Macaon rahapelimarkkinat olivat edelleen maailman suurimmat. Tulojen supistuminen merkitsi kuitenkin, että Macaon rahapelimarkkinoiden kokoa suhteessa sen lähimmän kilpailijan Las Vegasin rahapelimarkkinoihin kuvaava suhdeluku, joka vuonna 2014 oli 7, supistui 4,6:een vuonna 2015. Matkailu oli vähäistä, ja Macaossa vierailleiden matkailijoiden määrä supistui 2,6 prosenttia 30,7 miljoonaan matkailijaan vuonna 2015.

Yksityinen kulutus sen sijaan kasvoi 2,4 prosenttia ja julkiset menot lisääntyivät 4,2 prosenttia reaalisesti mitattuna vuonna 2015. Tämä lievensi talouden taantumaa. Työttömyysaste pysyi alle 2 prosentissa koko vuoden ajan. Työmarkkinatilanne säilyi näin edelleen erinomaisena. Siirtotyöntekijöiden määrä kasvoi 181 646 työntekijään vuoden 2015 lopussa. Inflaatio hidastui 4,6 prosenttiin vuonna 2015, kun vuonna 2014 se oli 6 prosenttia.

Kokonaisinvestoinnit kasvoivat edelleen uusien rahapelikeskusten, kasinohotellien sekä infrastruktuurien rakentamisen ansiosta. Kolme kuudesta rakenteilla olleista suuren luokan kasinohotellista avattiin vuonna 2015. Hallitus on luvannut rajoittaa uusien pelipöytien määrän 3 prosenttiin vuodessa vuoteen 2023 saakka edistääkseen talouden monipuolistamista ja hillitäkseen rahapelialan liiallista kasvua. Uusien pelipöytien jakamisesta käytiin tämän vuoksi tiukkoja neuvotteluja hallituksen ja rahapelialan yrittäjien kesken. Vuonna 2015 Macaon hallitus antoi luvan 350 uudelle pelipöydälle.

Macaon kuuden kasinotoimiluvan voimassaolo päättyy vuosina 2020–2022. Hallitus ilmoitti järjestävänsä julkisen kuulemisen toimilupien uusimisesta sekä tekevänsä perusteellisen selvityksen Macaon rahapelitoiminnan tulevaisuudesta. Rahapelialan yrittäjiä kehotetaan kehittämään suurten viihdekeskusten muuta kuin rahapeleihin liittyvää palvelutarjontaa, ja tämä on myös yksi keskeisistä tekijöistä, joka otetaan huomioon jaettaessa uusia pelipöytiä ja uusittaessa toimilupia.

Koska suurin osa kaikista verotuloista saadaan rahapelialan veroista, alan merkittävä supistuminen johti vuonna 2015 siihen, että verotulot vähenivät vastaavasti. Vuoden 2015 kymmenen ensimmäisen kuukauden kokonaisverotulot vähenivät 29,7 prosenttia 109,8 miljardiin Macaon patacaan. Tätä taustaa vasten erityishallintoalueen hallitus otti ensimmäistä kertaa vuosiin käyttöön lieviä säästötoimenpiteitä menojen vähentämiseksi. Se vakuutti, etteivät nämä toimenpiteet koskeneet toimeentuloon, sosiaaliturvaan ja julkisiin investointihankkeisiin liittyviä määrärahoja. Macaon erityishallintoalueen hallitus oli edeltävien viiden vuoden (2010–2014) aikana käyttänyt verotuloistaan alle puolet. Se oli tämän ansiosta kerännyt suhdannevaihtelujen varalta hyvän varannon, joka oli yhteensä 345 miljardia Macaon patacaa (vuoden 2015 lopussa). Julkisen talouden vuoden 2015 ylijäämä oli kuitenkin huomattavasti aikaisempia ylijäämiä pienempi. Se oli 29,3 miljardia Macaon patacaa, kun kahtena edellisenä vuonna ylijäämä oli ollut yli 90 miljardia Macaon patacaa. Vuoden 2016 linjapuheessaan hallintojohtaja Chui Sai On varoitti, että rahapelialan tulot vähenevät edelleen, mutta vahvisti, että tämä ei vaikuta asukkaiden toimeentuloon. Hän totesi lisäksi, että asukkaille tarkoitettuja tukia korotetaan ja että vuodesta 2008 alkaen maksettuja käteisavustuksia jatketaan. Vakinaiset asukkaat saavat 9 000 Macaon patacaa ja tilapäiset asukkaat 5 400 Macaon patacaa vuonna 2016. Nämä määrät vastaavat vuoden 2015 määriä.

Hallintojohtaja esitti linjapuheessaan myös etenemissuunnitelman talouden vahvistamiseksi. Suunnitelman keskeisiin aloitteisiin kuuluvat muun muassa toimenpiteet, joilla edistetään rahapelialan tervettä kehitystä, tehostetaan ”Centre and Platform” -yhteistyöpolitiikan kehittämistä, luodaan suotuisa toimintaympäristö uusille toimialoille, tuetaan paikallisia pieniä ja keskisuuria yrityksiä (pk-yritykset), suojataan paikallisten asukkaiden työntekijän oikeuksia ja parannetaan alueellista yhteistyötä. Centre and Platform -yhteistyöpolitiikan tavoitteena on tehdä Macaosta maailmanlaajuisesti merkittävä matkailu- ja vapaa-ajan keskus sekä Kiinan ja portugalinkielisten maiden kauppa- ja talousyhteistyötä tukeva palvelufoorumi.

Zhuhain ja Macaon hallitukset käynnistivät Hengqinin vapaakauppa-aluetta koskevan pilottihankkeen huhtikuussa. Hanke on yksi toimista, joilla pyritään monipuolistamaan taloutta Manner-Kiinan kanssa tehtävän rajat ylittävän yhteistyön avulla. Hengqinistä valittiin yhteensä 33 hanketta ja 875 macaolaista yritystä rekisteröi kaupalliset toimintonsa voidakseen harjoittaa liiketoimintaansa vapaakauppa-alueella. Molemmat osapuolet tutkivat lisäksi mahdollisuuksia helpottaa Macaossa rekisteröityjen ajoneuvojen pääsyä vapaakauppa-alueelle. Macaon viranomaiset kannustivat pk-yrityksiä ja nuoria yrittäjiä tekemään yhteistyötä Manner-Kiinan kanssa Hengqinin hankkeissa.

Kiinan valtioneuvosto määräsi joulukuussa, että Macaon rannikkovesialue, joka on pinta-alaltaan 85 neliökilometriä (sekä osa Duck Channel -kanavasta ja maa-alue, jolla Barrier Gate -tarkastuspiste sijaitsee) kuuluu Macaon erityishallintoalueen lainkäyttöalueeseen. Macaon rannikon aluevesien pinta-ala on tämän seurauksena kolminkertainen Macaon maapinta-alaan verrattuna. Macaolla ei ole koskaan aiemmin ollut lainkäyttövaltaa rannikkovesialueeseensa. Lisäksi Macaon ja Kiinan vastaavien viranomaisten on tarkoitus allekirjoittaa vuoden 2016 alkupuolella kolme sopimusta yhteistyön parantamiseksi vesialalla sekä meriliikenteen ja meren käytön aloilla. Sopimuksissa määrätään, että ehdotukset, jotka koskevat merenpohjan kuivatusta maa-alueeksi, on toimitettava valtioneuvoston hyväksyttäväksi ja että kaupallista rahapelitoimintaa ei sallita näin käyttöön saaduilla uusilla maa-alueilla.

Macaon yhdentyminen Manner-Kiinan kanssa jatkui nopeana kahdenvälisen vapaakauppasopimuksen eli tiiviimpää taloudellista kumppanuutta koskevan järjestelyn (Closer Economic Partnership Arrangement, CEPA) puitteissa. Macao ja Kiina allekirjoittivat marraskuussa palvelukauppasopimuksen, jonka mukaisesti Kiina avaa markkinansa kokonaan tai osittain Macaon palvelualalle 153 sektorilla 1. kesäkuuta 2016 alkaen. Kiina on luvannut vapauttaa Macaon kanssa käytävän palvelukaupan täysimääräisesti vuoden 2015 loppuun mennessä.

Macao on edelleen altis rahanpesulle, sillä sen mittava rahapeliala tarjoaa mahdollisuuksia mantereelta virtaavan laittoman rahan rahanpesuun. Torjuakseen rahanpesua Macao ja Kiina allekirjoittivat elokuussa tärkeän sopimuksen, jonka tarkoituksena on lisätä merkittävästi niiden välistä yhteistyötä ja parantaa rahanpesunvastaisen toimintaryhmän suositusten täytäntöönpanoa. Tämä uusi yhteistyösopimus tehtiin Macaon rahapoliittisen viranomaisen ja Kiinan keskuspankin välisen yhteisymmärryspöytäkirjan muodossa. Sopimusta on kritisoitu selkeyden ja yksityiskohtaisuuden puutteesta. Lisäksi on kyseenalaistettu se, onko arkaluonteisten henkilötietojen luovuttaminen Macaon rahapoliittiselta viranomaiselta Kiinan keskuspankille legitiimiä. Samaan aikaan Macaon rahanpesun selvittelykeskus (joka on rahanpesun torjunnasta vastaava hallinnon yksikkö) allekirjoitti rahanpesun torjuntaa koskevat yhteistyöpöytäkirjat Yhdysvaltojen talousrikosten torjuntaverkoston (Financial Crimes Enforcement Network), Venäjän rahanpesun selvittelykeskuksen (Russian Federal Financial Monitoring Service) ja Yhdistyneen kuningaskunnan rahanpesun selvittelykeskuksen (Financial Intelligence Unit) kanssa. Macao on aiemmin allekirjoittanut yhteistyöpöytäkirjoja Portugalin, Hongkongin, Etelä-Korean, Indonesian, Filippiinien, Thaimaan, Japanin, Malesian, Singaporen, Fidžin ja Australian kanssa.